b'\n_START_ARTICLE_\nMasumi Hayashi\n_START_PARAGRAPH_\nMasumi Hayashi (jap. \xe6\x9e\x97 \xe7\x9c\x9f\xe9\xa0\x88\xe7\xbe\x8e; s. 22. hein\xc3\xa4kuuta 1961) on japanilainen rikollinen. H\xc3\xa4n myrkytti Wakayamassa j\xc3\xa4rjestetyll\xc3\xa4 kes\xc3\xa4festivaalilla tarjoillun curryn arsenikilla 25. hein\xc3\xa4kuuta 1998. Kaksi aikuista ja kaksi 10\xe2\x80\x9316-vuotiasta kuoli teon seurauksena. Kymmenet muut saivat erilaisia myrkytysoireita._NEWLINE_Hayashi yhdistettiin pian tekoon. H\xc3\xa4net oltiin n\xc3\xa4hty currypadan luona, ja h\xc3\xa4nell\xc3\xa4 oli miehens\xc3\xa4 ty\xc3\xb6n takia saatavilla arsenikkia. Pataan laitettu arsenikki oli identtist\xc3\xa4 Hayashin kotoa l\xc3\xb6ydettyjen n\xc3\xa4ytteiden kanssa. Mit\xc3\xa4\xc3\xa4n ilmeist\xc3\xa4 motiivia curryn myrkytt\xc3\xa4miselle ei ole. Syytt\xc3\xa4jien mukaan Hayashi oli tuntenut itsens\xc3\xa4 naapuriensa erist\xc3\xa4m\xc3\xa4ksi. Toisaalta he sanoivat, ett\xc3\xa4 Hayashi ei kohdistanut myrkytyst\xc3\xa4 keneenk\xc3\xa4\xc3\xa4n tiettyyn henkil\xc3\xb6\xc3\xb6n._NEWLINE_Hayashi tuomittiin kuolemaan vuonna 2002, ja tuomio pysyi ylemm\xc3\xa4ss\xc3\xa4 oikeusasteessa vuonna 2005. 21. huhtikuuta 2009 Japanin korkein oikeus vahvisti kuolemantuomion. 18. toukokuuta se hylk\xc3\xa4si vetoomuksen tuomiota vastaan. T\xc3\xa4m\xc3\xa4n j\xc3\xa4lkeen Hayashi haki uutta oikeudenk\xc3\xa4ynti\xc3\xa4. H\xc3\xa4n kiist\xc3\xa4\xc3\xa4 syyllisyytens\xc3\xa4._NEWLINE_Hayashilla on mies Kenji ja kolme lasta. Kenji sai vuonna 2000 kuusi vuotta vankeutta vakuutuspetoksista. Syytt\xc3\xa4j\xc3\xa4t olivat alun perin vaatineet kahdeksan vuoden rangaistusta, mutta Kenji Hayashi tuomittiin vain kuuteen vuoteen, koska petosten takana oli ollut p\xc3\xa4\xc3\xa4tekij\xc3\xa4n\xc3\xa4 Masumi. Pari oli keksinyt itselleen onnettomuuksia ja vammoja. Masumia syytettiin my\xc3\xb6s siit\xc3\xa4, ett\xc3\xa4 h\xc3\xa4n olisi jo aiemmin yritt\xc3\xa4nyt myrkytt\xc3\xa4\xc3\xa4 kolme ihmist\xc3\xa4, muun muassa miehens\xc3\xa4. Vakuutusrahat nimettiin syyksi murhayrityksiin, joista Hayashi sitten my\xc3\xb6s tuomittiin. H\xc3\xa4nen sanottiin aikoinaan kertoneen ihmisille, ett\xc3\xa4 h\xc3\xa4n olisi toivonut miehens\xc3\xa4 kuolemaa ja jopa puhuneen t\xc3\xa4m\xc3\xa4n tappamisesta.'